E L Ő T E R J E S Z T É S

**Szombathely Megyei Jogú Város közgyűlése Jogi és Társadalmi Kapcsolatok Bizottsága 2018. április 24-i ülésére**

**Javaslat a LOGO Ifjúsági Iroda feladatellátásához szükséges ingóságok tulajdonjogának átadás-átvételével összefüggő megállapodás aláírására**

Szombathely Megyei Jogú Város Közgyűlése a 135/2013. (III.28.) Kgy. számú határozatában arról döntött, hogy a Megyei Művelődési és Ifjúsági Központ Logo Ifjúsági Irodája által ellátott ifjúsági feladatokat 2013. április 1. napjától Szombathely Megyei Jogú Város Önkormányzata lássa el. A Logo Ifjúsági Iroda jelenleg az Agora Szombathelyi Kulturális Központ szervezeti keretében működik.

A szóban forgó határozatban a Közgyűlés arról is rendelkezett, hogy a feladatellátáshoz szükséges ingóságok tulajdonjogának az önkormányzat részére történő megszerzése érdekében a szükséges intézkedéseket megteszi, egyúttal felhatalmazta a polgármestert az igénybejelentés aláírására.

A Magyar Nemzeti Vagyonkezelő Zrt. 2018. március 27-én kelt levelében arról tájékoztatta Önkormányzatunkat, hogy az ingóságok ingyenes tulajdonba adása tárgyában a Magyar Állam képviseletében eljáró MNV Zrt., a Szociális és Gyermekvédelmi Főigazgatóság, valamint az Önkormányzat között kötendő megállapodás tervezet előkészítés alatt áll, a tulajdonba adás e megállapodás aláírásával történik meg.

A megállapodás tartalmazza, hogy

* a tulajdonába kerülő ingóságokat az Önkormányzat továbbra is a LOGO Ifjúsági Szolgálat feladatellátásához köteles használni,
* az Ingóságok tulajdonba vételével valamint a birtokátruházással kapcsolatos összes költség – ideértve az elszállítási költségeit is - az Önkormányzatot terheli, továbbá
* amennyiben az Ingóságok szabályszerű, a vonatkozó jogszabályokban foglaltaknak megfelelő selejtezésére kerül sor, az Önkormányzat Hasznosítási Céllal megegyező további hasznosítási kötelezettsége megszűnik. Erről az Önkormányzat köteles az MNV Zrt. részére évente beszámolni.

A megállapodás az előterjesztés mellékletét képezi.

Előzőek alapján kérem a Tisztelt Bizottságot, javasolja a Közgyűlésnek, hogy hatalmazza fel a polgármestert, hogy a Logo Ifjúsági Iroda feladatellátásához szükséges ingóságok tulajdonjogának átadás-átvételével összefüggő megállapodást aláírja.

Szombathely, 2018. április „ "

 **/: Koczka Tibor: /**

**HATÁROZATI JAVASLAT**

**…/2018. (IV.24.) JTKB. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága javasolja a közgyűlésnek, hatalmazza fel a polgármestert, hogy az Agora Szombathelyi Kulturális Központ szervezeti keretében működő Logo Ifjúsági Iroda feladatellátásához szükséges ingóságok tulajdonjogának átadás-átvételével összefüggő, a Magyar Állam képviseletében eljáró MNV Zrt., a Szociális és Gyermekvédelmi Főigazgatóság, valamint az Önkormányzat között megkötendő megállapodást aláírja.

**Felelősök:** Dr. Takácsné Dr. Tenki Mária, a Jogi és Társadalmi Kapcsolatok Bizottsága elnöke

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal